Туган ягым – яшел бишек.

«Кешеләр, табигатебезне саклыйк!».

Зөләйха Минһаҗева

 Укытучы апабыз Альбина Сибәгатулла кызы безгә төрле темага иншалар язып килергә тәкъдим итте. Мин үземә иң якынын һәм ошаганын сайлап алдым. Иншама эпиграф итеп «Кешеләр, табигатебезне саклыйк!» дигән эндәшү сүзләре белән башлар идем.

 Туган илебезгә, туган телебезгә, табигатебезгә ярату, ихтирам безнең яшәгән җиребездән, укыган мәктәбебездән башлана. Минем үземнең, әти-әниемнең, дәү әни белән дәү әтиемнең туган җиребез - Мишкә районы Янакыш авылы. Минем авылым искиткеч матур. Ул биек тау итәгендә урынлашкан. Тау башында куе нарат урманы, аның янында янәшә сылу кызларга охшаган ак күлмәкле, яшел чуклы шәл ябынган ак каеннар үсеп утыра. Урманнарыбызда каен җиләге, җир җиләге, кура җиләге, бөрлегәннәр үсә. Авылыбызның уртасында мул сулы, күп балыклы «Чуртан» күле бар. Борынгылар күлгә балыклары күп булганга да шундый исем биргәннәрдер. Авылдан ерак түгел, саф сулы чишмәбез чылтырап ага. Аңа халык  «Салкын чишмә» дип йөретә. Анда печәнчеләр өчен ял итү урыннары да ясап куйганнар. Бер километр чамасы авылдан читтә өч күл җәйрәп ята. Җәен анда су керәбез, балык тотабыз. Ял итү өчен башка җирдән дә кешеләр күп килә. Ял көннәре күл буйлары шаулап тора. Талларына кунып сайраган кошлар тавышы үзе бер мизгел, үзе бер сихри дөнья. Су кереп, кошлар җырын тыңлап кайтканнан соң, шул чишмә суы белән дәү әнинең самавырда кайнаган чәе, мичтә пешкән икмәге, яңа аертылган каймагы белән чәй эчүләре шундый тәмле, шундый рәхәт!

 Авыл халкы, бигрәк тә дәү әтиләребез, язын чишмә буйларын, әйләнә-тирәбезне, авыл урамнарын, якыннарының каберен тәртипкә китерәләр, чүп-чардан тазарталар, чәчәкләр, ачачлар утырту эшләрен башкаралар.

 Безнең авылыбыздан бик күп күренекле кешеләр чыккан. Алар, авылыбызны төзекләндерү, агач утырту эшләрендә катнашалар.

   Сугышка бик күп ир-егетләребез киткән, күбесе әйләнеп кайтмаган. Алар истәлегенә авылыбыз уртасына һәйкәл куелган. Һәр ел саен Җиңү бәйрәмендә сугышта ятып калган авылдашларыбызны искә алабыз.

 Ауылыбызны төзек урамнары, берсеннән-берсе матур өйләре, чиста, саф һавалы урманнары, шифалы чишмәләре, анда тормыш көткән уңган, тырыш кешеләре да данлый, туган авылын яратуын да күрсәтә. Олы яшьтәге кешеләр элекке кәсеп - умартачылык, ягъни бөтен илләрдә дан алган, дөньяда иң шифалы бал булып исәпләнгән уникаль продукт - башкорт балы белән шөгыльләнә.

 Авылым һәрвакыт шулай төзек, туган ягыбыз ямьле, чишмәләребез шифалы, һавабыз саф, урманнарыбыз калын, сайрар кошларыбыз һәм җәнлекләребез күп булсын иде.

 Туган авыл турында сүз чыкса, һичшиксез, тел турында да онытырга ярамый. Туган җир, газиз ана, туган тел – бу төшенчәләр мәгънәдәш. «Иле барның – теле» бар дигән халык мәкале моңа мисал булып тора. Мин бу мәкальне юкка гына искә алмадым. Чөнки илем, туган ягым, аның табигате чиста булса, телем дә чиста булыр, чүпләнмәс, яшәр, киләчәгебез дә булыр, дигән сүз. Без авылда да, үзебезнең гаиләбездә дә һәрвакыт чиста, саф татар телебездә сөйләшәбез. Туган як табигатен саклаган кебек, телебезне дә саклаучылар булыйк. Туган авылым миңа бик якын һәм кадерле. Шуңадыр инде, Янакышымны сагынып әти-әни, туганнарым белән еш кайтам. Мин туган ягымны бик тә яратам.

 Иншамның азагына җитеп шуны да әйтәсем килә. Безнең яшәешебез табигать белән аерылгысыз бәйләнештә. Табигать - анабыз безне туендыра, яшәргә көч бирә, киендерә, җылыта, эчәр суын бирә. Шуңа күрә аның кадерен белергә, сакларга, якларга кирәк. Без киләчәк турында, алдагы буыннар турында кайгыртырга тиешбез. Җир шарындагы барлык кешеләр дә гасырлар буе уртак бер максат белән яшиләр : ул – табигатьне саклау!